OBH 3537/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

K. I. budapesti lakos panasszal fordult az állampolgári jogok országgyűlési biztosának általános helyetteséhez rokkantsági nyugdíj megállapításának elhúzódása, illetőleg a Fővárosi és Pest Megyei Nyugdíjbiztosítási Igazgatóság ügyintézőjének a nem megfelelő gondosságú intézkedése miatt.  

Érintett alkotmányos jogok

Szociális biztonsághoz való jog /Alk. 70/E. § (1-2/ bek. /

Alkalmazott jogszabályok

A társadalombiztosításról szóló 1975. évi II. tv. /T./ végrehajtására kiadott 89/1990. /V.1./ MT rendelet /R./
264. § (1) A nyugellátásra és a baleseti nyugellátásra az igényt az Országos Nyugdíjbiztosítási Főigazgatóság által az erre a célra rendszeresített és az igénylő /törvényes képviselője/ által aláírt nyomtatványon.
a./ az igénylő lakóhelye szerint illetékes nyugdíjbiztosítási igazgatóságnál  / kirendeltségnél/..... kell bejelenteni.
273. § Ha a nyugellátásra vagy baleseti nyugellátásra a jogosultság kétséget kizáróan fennáll, az ellátás összege azonban adatok hiánya vagy egyéb ok miatt az igénybejelentéstől számított 30 napon belül várhatóan nem határozható meg, akkor a rendelkezésre álló adatok alapján előleget kell megállapítani és folyósítani. 

Megállapított tényállás

A panaszos rokkantsági nyugdíj igényét 1995. november 8-án nyújtotta be a Nyugdíjbiztosítási Igazgatósághoz. A munkaviszonya megszűnésének időpontja 1995. december 15. Az orvosi bizottság véleménye szerint 1995. október 26-tól III.csoportos rokkant, nem véglegesen. A Nyugdíjbiztosítási Igazgatóság a rokkantsági nyugdíjat 37 év 152 nap szolgálati idő alapján, havi 24079 forintban állapította meg a 12-23381/95/38.számú 1996. április 12-én kelt határozatával. 
A rendelkezésre álló adatok alapján a jogosultság elbírálható volt, ezért havi 20.000 forint folyamatos előleg megállapítására került sor, mert  a nyugdíj összegének  végleges megállapításához hiányzott az 1988. II. félévi és az 1995. évi  jövedelem igazolás valamint a táppénzes idő igazolása.

A nyugellátásnak, baleseti nyugellátásnak határozattal történő megállapításakor az ellátás összegébe az előleget be kell számítani és az igény benyújtásának napja között kb. 5 hónap telt el, bár a jogosultság megnyitásának napja a munkaviszony megszűnését követő nap, 1996. december 16.
A nyugdíj végleges megállapításának akadálya volt a hiányos munkáltatói adatszolgáltatás, valamint a betegellátási osztálytól, a táppénzes időre vonatkozó adatszolgáltatás elhúzódása, melynek átfutási idejét az ügyintéző megfelelő gondossággal rövidíthette volna. 

A fenti tényállás alapján megállapítható, hogy a panasz jogos, mert a végleges rokkantsági nyugdíj összegének megállapítása elhúzódott, azonban az előleg megállapításával a panaszos nem volt ellátatlan.  Alkotmányos visszásság hiánya miatt tehát az állampolgári jogok országgyűlési biztosa általános helyettese ajánlást  nem tesz, felhívja azonban a Fővárosi és Pest Megyei Nyugdíjbiztosítási Igazgatóságot a gondosabb munkavégzésre.

Budapest, 1997. április 28.

Dr. Polt Péter